Ďuriš Nicholsonová, Lucia, podpredsedníčka NR SR (2016-12-07):
Kolegyne, kolegovia, podobne ako aj tá predošlá úprava, ktorú navrhujem, aj táto vychádza z takzvanej aplikačnej praxe. Existuje škola v centre Bratislavy, ktorá má 4. C triedu, a v tej 4. C triede začal učiť takýto učiteľ. Ten pán učiteľ každú sobotu organizoval výlety do okolia, informácie o výlete vždy podrobne prišli rodičom do e-mailu, žiaci sa, samozrejme, z tých výletov neuveriteľným spôsobom tešili, pretože okrem toho, že na tých výletoch im ukazoval Pajštún a priľahlé okolie Bratislavy, snovali aj také väčšie plány, ako budú chodiť stavať plte, zlaňovať skaly a chytať ryby. Plánoval aj výlety s prespaním v prírode, kde sa mali hrať na niečo podobné skautom, by som povedala. Tie deti, ktoré chodili s pánom učiteľom na výlety, za to dostávali darčeky, čokolády, diplomy a dobré známky. Ten pán učiteľ pravidelne slabších žiakov doučoval po škole, vždy s nimi zostal a doučoval ich. A tak sa stalo, že zrazu päťkári začali dostávať jednotky. Rozdelil si deti do nejakých skupín a vytvoril skupiny hobitov, skupina hobitov to boli asi tí, ktorí teda predtým boli päťkári a zrazu začali dostávať lepšie známky. A preto, že začali dostávať tie lepšie známky, a preto, že s pánom učiteľom chodili na výlety, a preto, že po škole s nim zostávali na doučovaní, mohli byť na ipadoch počas výuky, dokonca im počas diktátov našepkával, kde napísať tvrdé y a kde napísať mäkké i, rovnako mäkčene aj dĺžne. Spolu s deťmi pán učiteľ zosnoval školu v prírode, ktorú by sme mohli nazvať, že škola v prírode snov. Deti, minimálne teda pokiaľ chodíte do 4. C, rodičia dostali informácie, na už pripravenú skupinu hobitov, ktorá s ním mala na..., počas tej školy v prírode prespať za odmenu jednu noc na jeho izbe. Mala to byť taká malá prémia za to, že s ním tie deti chodia na tie výlety. Kto by nechcel mať v 4. C takéhoto pána učiteľa? Ja by som takého učiteľa určite chcela. Po prvé, máme málo učiteľov na školách a po druhé, takéhoto mať, čo si nás nazve hobitmi a môžeme sa hrať na ipadoch, to je úplne geniálne. Má to však ale jeden háčik. Práve preto, že sa prával pomerne čudne, tak rodičia si medzi sebou začali tieto informácie odovzdávať. A stalo sa, že jedna z tých mamičiek pracovala v Policajnom zbore a mala prístup do rôznych databáz, do ktorých my bežní ľudia ten prístup nemáme. A tak zistila, že tento pán učiteľ bol v minulosti súdne trestaný pedofil, ktorý zneužíval malých chlapcov, bol liečený niekoľkokrát na psychiatrii. A na psychiatrii sa liečil aj v čase, kedy prespával s hobitmi na výletoch, teda kedy učil na tejto škole. Keďže sa rodičia dozvedeli takúto šokujúcu informáciu, doslova zaútočili na vedenie školy a ja, to mi verte, by som na vedenie tej školy tiež veľmi rada zaútočila, ale nedá sa, pretože vedenie tej školy v tom je absolútne nevinne. Problém totiž je, že tento pán, ktorý sa uchádzal o zamestnanie na tejto konkrétnej škole, mal pedagogické vzdelanie a predložil, tak ako mu káže zákon, výpis z registra trestov. A v tom výpise registra trestov bol tento trestný čin zahladený. To znamená, že vedenie školy ani náhodou netušilo, že spolu so sympatickým pánom, ktorý má príslušné pedagogické vzdelanie a obrovské plány s deťmi, s hobitmi a ešte neviem s kým, sa, samozrejme, potešilo, že takýto človek prišiel a chce sa zapísať do radov pedagógov na tej škole. Ani vo sne ich nenapadlo, že by to mohol byť v minulosti súdne trestaný pedofil. A ja som si, keď som sa pripravovala na, na aj toto vystúpenie, aj vôbec keď sme dávali dokopy túto novelu zákona, tak okrem iného som si pozrela, čo všetko sa teda tvrdí o pedofiloch, ktorí sa chcú infiltrovať do pedagogického zboru. A našla som jeden veľmi zaujímavý rozhovor s klinickým psychológom, špecialistom na liečbu funkčných sexuálnych porúch a so súdnym znalcom, určite vám to meno bude známe, volá sa pán Robert Máthé a pán Robert Máthé poskytol rozhovor pre, myslím, Aktuality. Okrem iného v ňom povedal: „Celoživotné snaženie pedofilov je byť v kontakte s deťmi. Pedofili majú deti skutočne radi.“ Redaktor mu položil takúto otázku: „Snažia sa ľudia vedomí si svojej pedofílie k deťom približovať alebo sa im radšej vyhýbajú?“ – „Celoživotné snaženie týchto ľudí je byť v kontakte s deťmi, niektorí pedofili sú pedagógmi, profesionálne sa orientujú na učiteľský smer, prvý až piaty ročník, a spravidla sú veľmi dobrí učitelia. Často robia skautských vedúcich, vedú záujmové krúžky, bývajú trénermi.“ Prosím vás pekne, aby tu niekto nemal pocit, že ja chcem nejakým spôsobom dehonestovať učiteľov. V žiadnom prípade. Učiteľov ja si nesmiernym spôsobom vážim za to, čo robia, za to, za koľko to robia, a čo všetko robia pre naše deti. Sama som matka a viem, akých skvelých učiteľov sme mali my a normálne na verejných školách, ale toto je jeden nespochybniteľný fakt, o ktorom vedia aj klinickí psychológovia, že jednoducho ľudia, ktorí trpia pedofíliou, sa snažia infiltrovať do učiteľského zboru. A teraz, táto moja novela zákona ani náhodou nebude mať vplyv na tých, ktorí v minulosti neboli súdne trestaní, ktorí jednoducho neprekročia tú pomyselnú hranicu. Pretože pedofília alebo ľudia teda, ktorí trpia na pedofíliu, drvivá väčšina z nich nikdy neprekročia tú, tú pomyselnú hranicu. Jednoducho neublížia deťom. Ale nájdu sa takí, ktorí to urobia. Sú súdne trestaní za svoje činy, predložia výpis, snažia sa opätovne, oni sa opätovne snažia vrátiť sa k tým deťom a tam je obrovské riziko. Ja som to konzultovala s pánom Máthém a on jednoznačne povedal, že je takmer stopercentne isté, že človek, ktorý už raz prekročil tú hranicu, človek, teda pedofil, ktorý raz prekročil tú pomyselnú hranicu, sa dopustí recidívy. A preto je veľmi nebezpečné, aby sa títo ľudia dokázali cez výpis z registra trestov bez toho, aby o tom vedenie školy vedelo, infiltrovať k deťom. Preto predkladám túto novelu zákona, ktorá rieši veľmi jednoduchú vec, a síce že ľudia, ktorí sa budú uchádzať o prácu v učiteľskom zbore, v učiteľskom kolektíve na našich školách, budú musieť namiesto výpisu z registra trestov predkladať odpis z registra trestov. Pre niektoré povolania už dnes je to aj stanovené zákonom a ja sa domnievam, že by to malo byť aj v prípade učiteľov. Prostredníctvom pána Máthého, ktorý je veľmi uznávaným odborníkom v tejto oblasti, máme podporu aj odbornej obce. Vedenie školy nebude môcť byť potom poťahované rodičom za niečo, čoho sa dopustili, ani o tom nevedeli, že dali priestor takémuto človeku. Lebo hovorím vám, že takýto prípad sa stal. Koľko je takýchto prípadov? Ťažko povedať, ale myslím si, že aj keby to mal byť iba jeden, prihliadnuc na stanovisko uznávaného odborníka, že sa do deje, že sa to stáva, mali by sme tomu zabrániť. Nejde o nič politické, ide naozaj o vec, ktorá vyplýva z aplikačnej praxe, a keď som sa rozprávala s pánom Máthém, bol veľmi prekvapený, že už dávno v zákone nie je stanovené, že namiesto výpisu predkladajú odpis z registra trestov. Takže chcela by som vás veľmi, veľmi pekne poprosiť, aby ste podrobili tento návrh novely. Myslím, že nikomu tým neuškodíme. Práve naopak, môžme urobiť fakt dobrý krok. Veľmi pekne ďakujem. (Potlesk.)